
Képekről szavakkal - A képkönyvek világa

Kulcsszavak: képkönyvek; illusztrációk; vizuális történetmondás; verbalizáció;
A képkönyvek, vagyis a szöveges narratívát mellőző képeskönyvek egyre több teret hódítanak hazánkban is. A képi történetmondásban ragadható meg a könyvtípus újdonsága, amely talán éppen annyira befolyásoló tényező az itthoni kiadásában, mint amennyi népszerűséget mutat külföldön.
Dolgozatom elsősorban a műfaj jellemzőit veszi sorra, amelyhez segítségül más, a vizuális és verbális médiumot felhasználó műfajokat is bemutatok. A képsorok értelmezésére a verbalizáció nyújthat támogatást, így a képek értelmezése nem csak egyesével történik, hanem az őket összetartó kontextus kialakítására is lehetősége nyílik a befogadónak. A képkönyveknek lehetnek szöveg nélküli és majdnem szöveg nélküli változataik, azonban ezen elnevezések nem adnak teljes lehatároltságot a műfaj kereteinek. Az előbbiek pontosítására két típust állít szembe a dolgozatom: prototipikus és nem prototipikus képkönyvek. De vajon honnantól nevezhető egy könyv képkönyvnek? Ennek meghatározása két feltétel mentén lehetséges: a kép-szöveg aránya, valamint a megjelenő szöveg funkciója. A kettő figyelembe vétele képes meghatározni a képkönyvek olyan változatait is, amelyek nem könnyen azonosíthatók.
Kutatásom célja a könyvtípus elhatárolása, a műfaj pontosabb körvonalazásása. Ahhoz, hogy az értelmező oda tudjon fordulni a képkönyvekhez más olvasási stratégia szükséges, mint amit a kép-szöveg kapcsolatot mutató könyvek esetében már ismerünk. Itt a befogadó háttérismeretére és önálló értelmezésére van szükség, amely által saját párbeszédet alakíthat ki a könyvvel.



